b"\n_START_ARTICLE_\nJohann Fischer (komponist)\n_START_SECTION_\nLiv og virke\n_START_PARAGRAPH_\nJohann Fischer var s\xc3\xb8nn av bymusikanten Jonas Fischer og Maria Mayr. Han fikk musikkoppl\xc3\xa6ring av faren og kantoren Tobias Kriegsdorfer (1608-1686), og i perioden 1661\xe2\x80\x931664 av kapellmester Samuel Capricornus ved det  w\xc3\xbcrttembergske hoffet i Stuttgart. Etter Capricornus' d\xc3\xb8d i 1665, arbeidet Fischer fem \xc3\xa5r i Paris, der han var sekret\xc3\xa6r for Jean-Baptiste Lully, kapellmester hos kong Ludvig XIV._NEWLINE_I 1673 var Fischer tilbake i hofforkesteret i Stuttgart, og et \xc3\xa5r senere ble han kirkemusiker i Augsburg, der han var ansatt fram til 1677. I denne tida skrev han 60 kirkemusikalske verk. I 1683 fikk han en post som fiolinist, l\xc3\xa6rer og komponist i hofforkesteret til markgreven av Ansbach. Grev Johann Friedrich var opptatt av fransk musikk, mens etterf\xc3\xb8lgeren, Georg Friedrich, foretrakk italiensk musikk og avskjediget Fischer i 1686._NEWLINE_Fischer ser ut til \xc3\xa5 ha v\xc3\xa6rt temmelig rastl\xc3\xb8s av seg, for n\xc3\xa5 fulgte en lang rekke ansettelsesforhold og mye reising rundt omkring i Europa. Da han d\xc3\xb8de, omtrent 70 \xc3\xa5r gammel, var han kapellmester hos markgreven av Schwedt.\n_START_SECTION_\nMusikk\n_START_PARAGRAPH_\nFischer var en s\xc3\xa5kalt \xc2\xablullist\xc2\xbb, dvs en musiker som bidro til \xc3\xa5 fremme Lullys franske stil framfor den italienske barokkstilen. _NEWLINE_Fischer skrev flere samlinger med sanger, de viktigste er en samling av femti franske sanger og en samling madrigaler og lieder. Fischers kirkemusikk, store mengder kantater og motetter, er fremdeles lite utforsket. Han skrev ogs\xc3\xa5 instrumentalmusikk. _NEWLINE_Johann Mattheson skrev at Fischers musikk var h\xc3\xb8yt verdsatt og ofte spilt.  _NEWLINE_Melodiene hans er originale, og harmonikken og rytmikken variert. Et s\xc3\xa6rtrekk er at han ofte krever scordatura for bratsj._NEWLINE_Ernst Ludwig Gerber listet opp Fischers verk i Lexikon der Tonk\xc3\xbcnstler (v. II, s.\xc2\xa0133)."